CPF มอบอาหาร “แพทย์-ผู้ป่วย” ร่วมส่งกำลังใจต้านภัย “โควิด” รอบใหม่
CPF มอบอาหาร “แพทย์-ผู้ป่วย” ร่วมส่งกำลังใจต้านภัย “โควิด” รอบใหม่
12 เม.ย. 2564

บริษัท เจริญโภคภัณฑ์อาหาร จำกัด (มหาชน) หรือ ซีพีเอฟ นำผลิตภัณฑ์อาหารปลอดภัยกว่า 4,400 แพ็ค พร้อมน้ำดื่มกว่า 4,400 ขวด ภายใต้โครงการ “CPF ส่งอาหารจากใจ ร่วมต้านภัยโควิด-19” มอบให้แก่ทีมแพทย์ พยาบาล และผู้ป่วยในโรงพยาบาลสนาม ของโรงพยาบาลเอราวัณ 1 ศูนย์กีฬาเฉลิมพระเกียรติ 84 พรรษา เพื่อลดเวลาการจัดเตรียมอาหาร และเป็นกำลังใจให้บุคลากรทางการแพทย์ อาสาสมัคร ตลอดจนผู้ป่วยติดเชื้อ ได้บริโภคอาหารปลอดภัยอย่างเพียงพอ ในช่วงการควบคุมการระบาดของไวรัสโควิด-19 รอบใหม่นี้
โดยมี นางศิลปสวย ระวีแสงสูรย์ ปลัดกรุงเทพมหานคร นางเลิศลักษณ์ ลีลาเรืองแสง รองผู้อำนวยการ สำนักการแพทย์ และ นพ.ขจร อินทรบุหรั่น ผู้อำนวยการ โรงพยาบาลหลวงพ่อทวีศักดิ์ ชุตินธโร อุทิศ ร่วมกันรับมอบ จากนางพรรณินี นันทพานิช รองกรรมการผู้จัดการอาวุโส ด้านสื่อสารองค์กรและประชาสัมพันธ์ ซีพีเอฟ ณ ศูนย์กีฬาเฉลิมพระเกียรติ 84 พรรษา บางบอน
นางศิลปสวย ระวีแสงสูรย์ ปลัดกรุงเทพมหานคร กล่าวว่า “ซีพีเอฟเป็นภาคเอกชนที่ให้การสนับสนุนผลิตภัณฑ์อาหารปลอดภัยแก่กรุงเทพมหานครมาอย่างต่อเนื่องตั้งแต่การระบาดโควิด-19 ระลอกแรก เพื่อเป็นกำลังใจบุคลากรทางการแพทย์ และล่าสุดมาช่วยสนับสนุนอาหาร แก่แพทย์ พยาบาล อาสาสมัคร และผู้ป่วยโควิดที่มาพักที่โรงพยาบาลสนาม ศูนย์กีฬาเอราวัณ 1 ซึ่งเป็นหนึ่งในโรงพยาบาลสนามของ กทม.ที่สามารถรองรับผู้ป่วย 200 เตียง และขอขอบคุณที่ซีพีเอฟให้การสนับสนุนกทม.”​
สำหรับอาหารคุณภาพปลอดภัยที่ซีพีเอฟนำมามอบให้แก่ทีมแพทย์ พยาบาลและผู้ป่วยในโรงพยาบาลในครั้งนี้ ประกอบด้วย อาหารแช่แข็งหลายเมนู ได้แก่ เกี๊ยวกุ้งสับ ข้าวกล้องต้มทรงเครื่อง ข้าวต้มกุ้ง ข้าวผัดกระเพรากุ้ง ข้าวอบธัญพืชและไก่ ราเมนโฮลวีตผัดขี้เมาไก่ สปาเก็ตตี้คาโบนาร่า และ สปาเก็ตตี้ไก่สับ
ทั้งนี้ ในฐานะผู้ผลิตอาหารชั้นนำ ซีพีเอฟได้ยึดหลักปฏิบัติตามมาตรการป้องกันโควิด-19 ด้วยความเคร่งครัดมาอย่างต่อเนื่อง ตลอดจนเข้มงวดกับมาตรฐานคุณภาพและความปลอดภัยของการผลิตอาหารในทุกขั้นตอน มั่นใจได้ว่าสามารถส่งมอบอาหารปลอดภัยสู่ผู้บริโภค พี่น้องประชาชนได้อย่างเพียงพอ ไม่ขาดแคลน
อนึ่ง โครงการ “CPF ส่งมอบอาหารจากใจ ร่วมต้านภัยโควิด-19” ดำเนินโดยซีพีเอฟตามนโยบายเครือเจริญโภคภัณฑ์เพื่อส่งมอบอาหารคุณภาพปลอดภัยอย่างเพียงพอ สอดคล้องตามหลักปรัชญา 3 ประโยชน์ โดยร่วมส่งมอบอาหารปลอดภัยให้ทีมแพทย์และพยาบาลมาตั้งแต่การแพร่ระบาดโควิด-19 รอบแรก